中國國民黨廣東省第一次代表大會

**中國國民黨廣東省第一次代表大會**，於1925年10月20日至27日喺廣州嘅中国国民党中央党部（即广东谘议局舊址，現為廣州近代史博物館）大禮堂召開，會後正式成立中国国民党广东省党部同中国国民党广东省党部第一届执行委员会。大會喺第一次國共合作、聯俄容共同国民革命军东征嘅時代背景下召開。

## 背景

## 會議過程

### 開幕式
10月20日上午9點，國民黨廣東省第一次代表大會喺國民黨中央執行委員會禮堂正式開幕。出席會議代表300多人，中央黨部代表汪精卫、林祖涵（中共）、邓泽如出席指導，中央組織部長谭平山（中共）由始至終參與大會領導工作，大會推選谭平山、林祖涵、谭伯翘、李霞举、黄泽南、 蔡鹤鸣、杨其珊等7人為主席團。譚平山、林祖涵代表中央黨部，其餘5人係各縣市代表。出席有表決權代表283人。

開幕式上，會議依程序進行，向國民黨總理孫文遺像行禮、宣讀中央訓詞，並推舉主席團同組織多項委員會，包括代表資格審查、宣言同政治報告起草、農民同工人運動報告等，同時通過支持省港大罷工、慰勞東征軍及祝國民黨北上代表團等決議。

開幕式上，中央訓詞強調繼承總理遺志，“對內須掃除反革命派，實行全省統一、對外須求經濟獨立、交通獨立、 以脫帝國主義之羈絆”。中央黨部代表汪精衛就指出革命源於生計同良心壓迫，主張知識階級同工農階級聯合，以群眾力量推動國民革命，並聯合世界被壓迫民族一齊奮鬥：

當時，國民革命軍第二次東征喺東江地區進行，譚平山提出整頓經驗、檢視力量，並指“而家廣東反革命派雖然肅清咗，東江陳炯明一定會被我哋打倒咗，廣東統一一定會實現咗”。

### 會議過程
當時，國民黨正派出北上外交代表團去北京等地進行外交活動，大會發出通電支持，指出“帝國主義及其走狗軍閥，又正繼續住或明或暗壓迫我哋、如上海總工會被封、及十月六日召集分贓嘅關稅會議，呢啲行動都係破壞中國民族獨立運動”，要求代表團聲援中共上海總工會，同反對關稅會議。大會又指代表團責任為：

大會由中共黨員谭平山主持並作黨務報告，汪精卫致詞並作政治報告，各代表作本地黨務報告，中共黨員杨匏安負責起草黨務報告決議案，阮啸仙負責起草農民運動報告決議案，毛泽东為大會嘅《會場日刊》寫咗發刊詞，參與起草大會宣言。發刊詞指出“廣東同志喺反抗帝國主義(沙面罷工、省港罷工)、反抗軍閥(打倒陳林, 打倒楊劉)、反抗地主階級(海丰、广宁、顺德、宝安……各縣農民同地主嘅鬥爭)各次大運動中，都做咗人民領導”，最後呼籲打倒“英國帝國主義”、陈炯明、“危害廣東嘅買辦階級”同“勾結帝國主義、軍閥殘殺農民嘅地主階級”，要求“肅清一切反革命”。

10月21日，汪精衛作中央代表作政治報告，指出帝國主義“為壓迫我哋總機關”，回顧過去廣東局勢，表示“廣寧縣土豪、勾結駐防驕兵悍將壓迫農工、摧殘農工、陳廉伯借香港帝國主義力量摧殘同胞、包圍廣東、大家受壓迫，所以今日政治報告要大家聯合起身，肅清呢六種障礙（帝國主義、軍閥、驕兵悍將、貪官污吏、劣紳土豪、奸商）”，回顧省港大罷工、楊劉之變、廖仲恺案等事件，並闡述組織國民政府、採取委員制、實行以黨治國。

谭平山喺《黨務報告》中介紹廣東情況，同時簡述各省及海外黨務，報告亦介紹宣傳、工人、農民、商民、婦女、青年部工作。報告稱國民黨全國黨員50萬以上，廣東有黨員76000人。全國正式省黨部有直隶、湖北、浙江、江蘇、湖南、山東、河南、廣東（籌備處有江西、福建、廣西、四川、安徽、奉天、察哈爾、綏遠、蒙古），北京、廣州成立正式特別市黨部（上海特別市黨部職務由上海執行部兼理，漢口、廈門兩市黨部經成立籌備處）。

谭平山報告要求新入黨者“先明黨主義”，唔可以用“拉夫嘅方法”吸收黨員。又指出國民黨廣州特別市黨部警區範圍分十二区，外花地(非警區)亦歸廣州特別市黨部，共有13個區黨部，區分部450個，黨員25000多人。廣東全省縣/市正式成立黨部12處（中山、番禺、順德、台山、新會、花縣、惠陽、清遠、汕頭市、佛山市、虎門市、石龍市），正派出籌備員嘅有34處（潮安、東莞、五華、興寧、普寧、揭陽、蕉嶺、廣寧、羅定、英德、河源、紫金、高要、鶴山、博羅、饒平、豐順、平遠、梅縣、澄海、潮陽、大埔、郁南、雲浮、曲江、海豐、陸豐、連江、陽江、從化、寶安、南雄、樂昌、江門市等）。未有組織嘅區域佔十分之二，原因係一係無適當人才，二係無社會基礎。

對於當時孫傳芳同張作霖進行嘅浙奉戰爭，譚平山報告認為“奉系後方為日本帝國、直系後方為英美”，“奉系首領張作霖係國內最橫暴賣國軍閥，如果奉軍得勝、長驅南下，廣東革命政府必受困擾……直系部下孫傳芳等、五省聯軍、假如幸獲勝仗……吳佩孚必可登台、直系軍閥再得專制中國、英美帝國主義又成中國唯一主宰”。譚指出國民黨可利用孫傳芳對奉開戰名義（“反對關稅會議”）宣傳，“孫氏口號名正言順，我哋未可反對，只要告訴民眾，嚴格監督批評孫等戰團中人，必須名實相符”。又認為戰爭爆發客觀上有利廣州國民政府：

10月22日，大會同其他國際共團體宣佈會喺10月25日喺文明路廣東大學召開「廣東各界人民代表大會」。10月24日，大會續開，重點討論黨務報告同政治報告決議案。黨務決議案由劉爾崧（中共）代讀，前半對廣東省黨務檢討獲一致認同，後半三項決議經詳議亦全體通過。政治決議案依汪精衛報告起草，提出九項實行辦法，逐條表決通過。大會指出中國長期受「帝國主義」侵略、「軍閥官僚及土豪劣紳壓迫」，廣東革命亦遭「內外反動勢力」破壞，必須動員全體黨員反帝反軍閥，支持省港大罷工同北上外交，協助發展黨軍，促成軍政同財政統一，扶助農工團體，聯合多數民眾鞏固國民政府。同時決議遵守總理遺囑，嚴守黨紀，肅清「反革命分子」，宣傳同實行黨綱政策，以促進國家獨立同民族解放）。《關於黨務之決議文》認為國民黨廣東黨務存在「黨員唔明白黨紀……黨員缺乏理論根據……黨員唔明白組織意義」三大問題。

10月25日，大會續會，由譚平山主持。會上先討論省代表大會宣言，因多數代表主張修改，遂推舉林祖涵（中共）等11人組成修正委員會。隨後審議各地黨部報告決議案，由各代表團推舉一人參與審查同補充。會中焦點為省黨部執行委員同監察委員嘅選舉辦法。新會代表鄧鶴琴提案，主張尊重中央提出名單權限，但應仿廣州特別市黨部做法，由中央按當選人數三倍提出候選名單，交代表圈選，以得票多寡決定當選同候補。呢個做法既維護中央決議權威，又保障代表選擇權，避免名單被否決後人才流失。提案獲多數支持。羅定代表黃明時以時間為由反對並拖延討論，部分代表退席，引發會場譁然，多數代表主張懲戒。經主席點名並維持秩序後，因時間不足，提案暫緩到翌日表決。當局指出鬧場者因代表資格審查無效，只係有發言權無表決權，藉機破壞秩序。

大會透過討論成立各種委員會，負責各項決議案嘅起草工作：《宣言》起草委員會由毛泽东、黎樾廷、李毂珍三人（均為中共成員）組成；《政治報告決議案》起草委員會由杨章甫、谭桂芳、罗伟疆三人組成；《中央黨部報告決議案》起草委員會由杨匏安、李霞举、颜国潘三人組成；《各地方黨務報告決議案》起草委員會由刘尔崧及各地方代表團派一人組成；《農民運動報告決議案》起草委員會由彭湃、阮啸仙及各地方代表團派一人組成。10月26日，大會選舉執行委員及監察委員。

### 閉幕式
10月27日閉幕式上，汪精卫、谭平山、毛泽东講咗嘢。代表大會喺恭讀孫中山總理遺囑後，宣佈選舉工作完成，並由中央執行委員汪精衛發表訓詞，強調建立廣東省黨部組織、加強中央同地方聯繫，以及推動全省農民運動落實決議案，此後又有來賓演講同廣東各屬黨代表演講。喺閉幕式上，汪精衛強調「革命成敗」唔單止喺國民黨中央同省執委，更喺各國民黨員返鄉後嘅實際工作。他要求國民黨黨員深入基層，令地方同省黨部建立緊密聯繫，並切實執行大會通過嘅各項決議，尤其係農民運動決議。汪強調，農民革命既係「追求幸福」，亦要「掃除障礙」，障礙包括「帝國主義、北洋軍閥、驕兵悍將、貪官污吏、土豪劣紳同奸商市儈」六種勢力。佢又認為呢六種障礙係互相連鎖嘅：

汪認為必須先肅清「內部軍閥」同「反動勢力」，先至可以對外抵抗「帝國主義」，並指出「海豐同志前幾個月好努力推動農民運動」，批評「北洋軍閥勾結陳炯明、摧殘海豐農民」。對廣東南路局勢，汪精衛指「北洋軍閥同香港帝國主義及鄧本殷魏邦平等勾結搗亂南路」，又表示「南路亦必如東江、唔使十日可以改變局面，而今次戰事，我哋唔單止要肅清東江南路，仲要肅清瓊崖，今年一定要統一廣東」。譚平山演講則表示「希望今後黨嘅組織更加嚴密、農民運動更加發展」。

喺閉幕會上，毛泽东批判「戴季陶主义」，認為「喺革命高潮中，喺革命同反革命決鬥中，中間派必然向兩極分化」。毛澤東提出「中間派問題」俾黨內討論，認為黨內問題要充分討論，對外就要一致行動。毛指出自國民黨第一次全國代表大會確立扶助農民等政策後，因觸動地主利益，黨內出現主張「不左不右」嘅中間傾向，認為應暫緩階級鬥爭、集中反帝：

毛喺演講中認為中間派喺現實中無法存在，並舉歐洲同辛亥革命例子，認為歐戰後歐洲中間派分裂，或者依附資產階級，或者投向革命；辛亥後中國進步黨等中間勢力最終淪為「軍閥」同「帝國主義」附庸。對廣東局勢，認為當時廣東革命同反革命對立鮮明，中間立場無法站穩：

毛喺演講中認為孫文同國民黨一大確立嘅革命路線唔可以修改，否則終將滑向反革命，呼籲革命派團結，並引用廖仲愷同汪精衛嘅兩句話：「革命派聯合起來」「想革命嘅向左邊去」。會議結束前，與會全體高呼口號，包括：

## 農民運動決議案

大會通過嘅農民運動決議案講咗農民喺「國民革命」中嘅核心地位，認為農民佔全國人口百分之八十，如果冇佢哋參與，革命根本冇可能成功。決議案認為過去革命未完成，關鍵係未能動員大量農民。自國民黨改組以嚟確立農民政策，設立農民部，推動農民運動，中共領導嘅廣東農會迅速發展，農民軍亦喺廣州商團事變、東征戰役、平定楊劉之變等戰事中支援國民黨黨軍，所以認為佢哋係革命主力。

政治方面，決議主張取消壓迫農民嘅地主民團同佢哋嘅統率機構，由農會組織農民自衛軍；並嚴辦掛名革命、實際勾結土豪劣紳壓迫農民嘅軍隊同官吏（點名李福林），主張取消廣東全省民团统率处，又提及花縣、番禺、廣寧、清遠、東莞、寶安、中山、順德等地中共領導嘅農民自衛軍同地主民團嘅多次戰鬥：

經濟方面，決議提出取締高利貸同當押盤剝，廢除父債子還同包農制，限制地租、取消苛捐雜稅，創辦合作社同農民銀行，並改善雇農、佃農同自耕農嘅處境。教育方面，推動農村識字補習同義務教育，設立教育基金，以提高農民覺悟同戰鬥力。

## 宣言
  
大會通過嘅宣言回顧咗國民黨一大以嚟嘅廣東、中國同世界局勢，認為民族革命唔可以孤立，要同世界革命力量結合。宣言指出世界已分成「革命」同「反革命」兩大陣營：一方面係「被壓迫民族同階級」嘅革命運動興起，另一方面係「帝國主義」勾結軍閥、買辦同地主嘅「反革命勢力」。廣東成為革命同英國帝國主義對抗嘅前線。對當時孫傳芳同張作霖發動嘅浙奉戰爭，宣言認為佢哋「各自勾結英日帝國主義搶奪剝削中國人民嘅戰爭，呢兩泒軍閥無論邊個勝邊個敗，都對中國唔利」：  

## 中國國民黨廣東省黨部第一屆執行、監察委員會及選舉
10月26日，大會選舉執行委員及監察委員，選舉何香凝（231票）、刘尔崧（220票）、彭湃（219票）、杨匏安（218票）、陈公博（213票）、甘乃光（206票）、陈孚木（188票）、范其务（111票）、罗国杰（103票）為執行委員；谭桂萼（93票）、邓一舟（71票）、黎樾廷（60票）、林近亭（44票）、罗伟疆（43票）為候補執行委員；伍朝枢（230票）、宋子文（215票）、古应芬（209票）、李济深（181票）、杨其珊（112票）為監察委員；陳銘樞（110票）、馬洪煥（37票）、劉栽甫（34票）為候補執行委員。

喺兩個委員會入面，國共雙重黨籍者佔三分一。中国国民党广东省党部正式成立，黨部設喺廣州廣仁路。  

大會之後，新產生嘅國民黨廣東省黨部執行委員會開會，第一屆常務委員係陈公博、杨匏安、甘乃光，組織部長杨匏安、宣傳部長甘乃光、農民部長彭湃、工人部長刘尔崧、商民部長范其务、青年部長陈孚木、婦女部長何香凝（秘書邓颖超）、書記長谭桂萼，任期由1925年10月至1926年12月25日。  

選舉完後，10月29日上午十點，由中央黨部召集各當選委員喺中央黨部秘書處開談話會。中央黨部有譚平山、林祖涵兩人，由譚平山主席，討論省政府同省黨部關係。何香凝認為「吾黨既屬以黨治國，當然亦以黨治省」。  

黨部地點方面，會議認為喺廣州廣西會館、南堤後中央銀行同肇慶會館三處中擇其一。組織上，會議決定省黨部仿照中央黨部，並參考縣黨部組織，「惟省同中央略有不同，所以海外一部可唔設」，推定伍朝樞、古應芬、陳公博、馬洪煥、楊匏安五人為組織法起草委員，又推范其務、甘乃光、楊匏安三人為經常費預算起草委員。

## 另見

* 中国国民党广东省党部
* 第一次國共合作

## 参考文献

類:中國國民黨
類:廣東史
類:1925年
類:中華民國